Strømsgodset slår knockout på sine norske konkurrenter. Siden 2010 har klubben sikret seg 166,5 millioner kroner på spillersalg.

Det skjer uten at klubben er villig til å bryte sin moderate lønnspolitikk. Ikke noe tyder på at suksessen gir seg. Sist ute var Iver Fossum, Gustav Wikheim og Jørgen Horn.

– Imponerende. I tillegg til å utvikle egne spillere fra egne rekker, har de i mange år vist teft i å identifisere spillere med et uforløst potensial fra andre klubber og miljøer. Og så få dem ut til større ligaer etter å ha prestert svært godt i eliteserien, sier administrerende direktør Leif Øverland i Norsk Toppfotball til NTB.

Martin Ødegaards Real Madrid-overgang var jackpoten, men han er ikke alene. Salgslista er lang og hyggelig lesning for klubben.

Fikk Nettavisen-prisen: Fossum så seriøs at familien begynte å lure



Pengeflom

Andre norske klubber kan ta en titt mot Drammen. Der skjer det som er et lite norsk økonomisk fotballeventyr.

Dette er de viktigste salgene se seks siste sesongene:

Marcus Pedersen (Vitesse) 12 mill.

Komlan Amewou (Nimes) 2 mill.

Anders Konradsen (Rennes) 15 mill

Adama Diomande (Dinamo Minsk) 3 mill.

Lars Cramer (Kalmar) 1 mill.

Stefan Johansen (Celtic) 20 mill.

Muhamed Keita (Lech Poznan) 2 mill.

Ronny Deila (trener, Celtic) 3 mill.

Ødegaard (Real M.) 70 mill.

Fossum (Hannover) 20 mill.

Wikheim (Gent) 15 mill.

Horn (Elfsborg 3,5 mill.





Ødegaard ble solgt for cirka 35 millioner, men det kan stige til 70 avhengig av spilletid i sesongene som kommer.

Klar

– Jeg opplever at Strømsgodset har en tydelig strategi «vi er en utviklingsklubb». Det kjennetegner alle ledd. De har fått status hos sultne spillere, agenter og utenlandske klubber at her er det dyktige folk på spillerutvikling, sier Øverland til NTB.

– Og det igjen gjør dem attraktive uten at de må være lønnsledende. Det lar seg ikke gjøre ved kortsiktig arbeid, men med hardt langsiktig arbeid så vil vi få mange slike klubber. Strømsgodset har også hatt kontinuitet og kompetanse på topp med Erik Espeseth og Jostein Flo.

Øverland fortsetter:



– Og jeg opplever at det skjer i norsk fotball. Dyktige folk «fra feltet til styrerommet» skaper dette. Suksessen ligger i å utvikle norske spillere. Vi er på verdenstoppen i andelen av norske gutter som begynner med fotball og vi har mange, mange ildsjeler rundt i breddeklubbene som tar seg av disse. Så må toppklubbene ta rollen å gjøre noen av de til fremtidens landslagsspillere.

Posisjon

Godset er også i ferd med å skaffe seg et solid navn i internasjonal fotball. Agenter og klubber utenfor Norges grenser vet at drammensklubben vet å komme opp med gode spillere.

Samtidig begynner purunge norske talenter å vurdere en tidlig overgang til Strømsgodset. De ser at systemet fungerer og at veien videre til en større klubb, er større i Drammen enn de fleste andre steder i landet.

– De har jo vist at de kan utvikle unge spillere som får sjansen, sier en av landets mest talentfulle 15-åringer til NTB.

Han vet ikke hvor han ender i løpet av neste sesong, men det kan fort være i Strømsgodset. (©NTB)